Dôvodová správa

Všeobecná časť
 
	V súvislosti s nadobudnutím platnosti zmluvy o pristúpení Bulharskej republiky                  a Rumunska k Európskej únii je potrebné zabezpečiť aktualizáciu nariadenia vlády Slovenskej republiky č. 716/2002 Z. z., ktorým sa vydáva zoznam bezpečných tretích krajín a bezpečných krajín pôvodu v znení nariadenia vlády Slovenskej republiky č. 288/2004 Z. z. 
	
	Navrhuje sa vypustiť zo zoznamu bezpečných krajín pôvodu pristupujúce štáty               do Európskej únie, pretože na základe Protokolu o azyle pre štátnych príslušníkov členských štátov Európskej únie, ktorý je pripojený k Zmluve o založení Európskeho Spoločenstva, členské štáty Európskej únie sa navzájom považujú za bezpečné krajiny pôvodu. Návrh               na zaradenie Chorvátskej republiky do zoznamu bezpečných krajín pôvodu vychádza                        z vnútropolitickej situácie a úrovne ochrany a zabezpečenia dodržiavania ľudských práv v tejto krajine, keďže spĺňa kritériá podľa § 2 písm. f) zákona č. 480/2002 Z. z. o azyle a o zmene a doplnení niektorých zákonov (ďalej len „zákon o azyle“). Tento štát je okrem Dohovoru o právnom postavení o utečencoch (Ženeva, 1951) a Protokolu týkajúceho                  sa právneho postavenia utečenca (New York, 1967) viazaný aj ďalšími medzinárodnými dokumentmi, ako sú napr. Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu, Medzinárodný pakt o občianskych a politických právach, Dohovor o ochrane ľudských práv a základných slobôd, atď. Návrh na vypustenie Senegalskej republiky zo zoznamu bezpečných krajín pôvodu vychádza zo zmeny vnútropolitickej situácie a zhoršenia úrovne ochrany a zabezpečenia dodržiavania ľudských práv v tejto krajine, keďže už nespĺňa kritériá podľa § 2 písm. f) zákona o azyle.
 
	Návrh nariadenia vlády je v súlade s Ústavou Slovenskej republiky, ústavnými zákonmi,  zákonmi a medzinárodnými zmluvami, ktorými je Slovenská republika viazaná.
	Návrh nariadenia vlády nezakladá nároky na štátny rozpočet, rozpočty obcí alebo rozpočty vyšších územných celkov,  nebude mať nepriaznivý vplyv na obyvateľov, zamestnanosť, hospodárenie podnikateľskej sféry a iných právnických osôb, a ani nebude  mať vplyv na životné prostredie a podnikateľské prostredie.

Doložka  finančných, ekonomických, environmentálnych vplyvov, vplyvov                           na zamestnanosť a podnikateľské prostredie

Odhad vplyvu na verejné financie
Navrhovaná právna úprava nepredpokladá negatívny dopad na verejné financie ostatných subjektov. 

Odhad vplyvu na obyvateľov, hospodárenie podnikateľskej sféry a iných právnických osôb:
Navrhovaná právna úprava nebude mať vplyv na obyvateľov, hospodárenie podnikateľskej sféry a iných právnických osôb.

Odhad vplyvu na životné prostredie:
Navrhovaná právna úprava nebude mať vplyv na životné prostredie.

Odhad vplyvu na zamestnanosť:
Navrhovaná právna úprava nebude mať dopad na zamestnanosť. 

Odhad vplyvu na podnikateľské prostredie:
Navrhovaná právna úprava nebude mať vplyv na podnikateľské prostredie.

DOLOŽKA  ZLUČITEĽNOSTI
 právneho predpisu
s právom Európskych spoločenstiev a právom Európskej únie

1.  Predkladateľ právneho predpisu:  vláda Slovenskej republiky

2.  Názov návrhu právneho predpisu: nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 716/2002 Z. z., ktorým sa vydáva zoznam bezpečných tretích krajín a bezpečných krajín pôvodu v znení nariadenia vlády Slovenskej republiky č. 288/2004 Z. z.

3. Problematika návrhu právneho predpisu:

a)   je upravená v práve Európskych spoločenstiev: 	

- primárnom - Zmluva o založení Európskeho spoločenstva v platnom znení,

Protokol o azyle pre štátnych príslušníkov členských štátov Európskej únie pripojený k Zmluve o založení Európskeho spoločenstva

- sekundárnom - Smernica Rady 2005/85/ES z 1. decembra 2005 o minimálnych štandardoch pre konanie v členských štátoch o priznávaní a odnímaní postavenia utečenca – táto smernica umožňuje ponechať v platnosti právne predpisy platné k 1. decembru 2005, ktoré umožňujú vnútroštátne určenie tretích krajín, iných než sú v minimálnom spoločnom zozname (čl. 30 ods. 2). Iné ustanovenia smernice sa nepreberajú, a z tohto dôvodu sa vypracúva tabuľka zhody iba k uvedenému ustanoveniu.

 b) je upravená v práve Európskej únie: 	

- primárnom - Zmluva o Európskej únii v platnom znení                                                                  

- sekundárnom – nie je upravená

c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

4. Záväzky Slovenskej republiky vo vzťahu k Európskym spoločenstvám a Európskej únii:

a) identifikácia záväzkov vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii – bezpredmetné,
b) identifikácia prechodných období vyplývajúcich z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii – bezpredmetné,
c) lehota na prebratie smernice alebo rámcového rozhodnutia podľa určenia gestorských ústredných orgánov štátnej správy zodpovedných za prebratie smerníc a vypracovanie tabuliek zhody k návrhom všeobecne záväzných právnych predpisov alebo lehota                       na implementáciu nariadenia alebo rozhodnutia z nich vyplývajúca – 1. 12. 2007,
d) informácia o konaní začatom proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení – nebolo začaté,
e) informácia o právnych predpisoch, v ktorých sú preberané smernice alebo rámcové rozhodnutia už prebraté spolu s uvedením rozsahu tohto prebratia – smernica 2005/85/ES          z 1. decembra 2005 o minimálnych štandardoch pre konanie v členských štátoch o priznávaní a odnímaní postavenia utečenca bude prebratá do novely zákona č. 480/2002 Z. z. o azyle a o zmene a doplnení niektorých zákonov v znení neskorších predpisov v termíne                        do 1. decembra 2007.

5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:

úplný 

6. Gestor a spolupracujúce rezorty (podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov a podľa návrhu na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení           na vnútroštátnej úrovni k nariadeniam a rozhodnutiam európskych spoločenstiev): Z uznesenia vlády SR č. 308 z 12. apríla 2006, ktorým bolo schválené gestorstvo smerníc, vyplýva Ministerstvu vnútra SR úloha zabezpečiť transpozíciu smernice  Rady 2005/85/ES. 

Osobitná časť

Čl. I 

K bodu 1
Navrhuje sa zo zoznamu bezpečných krajín pôvodu vypustiť štáty, ktoré sa stanú členskými štátmi Európskej únie 1. januára 2007, a to vzhľadom na Protokol o azyle pre štátnych príslušníkov členských štátov Európskej únie, ktorý je pripojený k Zmluve o založení Európskeho spoločenstva. Vzhľadom na vnútropolitickú situáciu a dodržiavanie ochrany ľudských práv sa  navrhuje doplniť do zoznamu bezpečných krajín pôvodu Chorvátsku republiku, nakoľko tento štát spĺňa kritériá podľa § 2 písm. f) zákona o azyle. Z predmetného zoznamu bezpečných krajín pôvodu sa navrhuje vypustiť Senegalskú republiku, ktorá prestala spĺňať podmienky na označenie za bezpečnú krajinu pôvodu podľa § 2 písm. f) zákona                  o azyle.

K bodom 2 a 3 
Ide o legislatívnu úpravu vzhľadom na doplnenie nariadenia vlády o transpozičnú prílohu. 

K čl. II 
 Navrhuje sa, aby toto nariadenie vlády nadobudlo účinnosť  1. januára 2007.